大滌洞天
作者：周密
朝代：宋

paragraphs: 太虛灝氣浮空濛，烟霞九瑣蓬萊宮。
崩騰雲木競奇險，澗芳野實紛青紅。
何年斷鰲立天柱，古洞陰森白鴉舞。
玉書寶劍不可尋，老蘚封崖滴玄乳。
光芒靈氣干斗牛，遺丹葉下誰能求。
黄精紫杞遍巖谷，玄霜夜搗聲幽幽。
老蛟千年睡未足，癡涎吼雷噴飛瀑。
陰風黑穴吹海腥，石虎當關橫地軸。
是非萬古一笑嘅，神仙不死今安在。